Il-konsumaturi madwar l-UE ser jingħataw opportunitajiet usa' biex jiddefendu b'mod kollettiv id-drittijiet tagħhom. Illum l-ambaxxaturi tal-istati membri approvaw ftehim konkluż bejn il-Presidenza Kroata tal-Kunsill u l-Parlament Ewropew dwar abbozz ta' direttiva dwar azzjonijiet rappreżentattivi għall-protezzjoni tal-interessi kollettivi tal-konsumaturi. Is-suq uniku mhux qiegħed hemm biss biex jipprovdi opportunitajiet aħjar ta' negozju lin-negozjanti. Huwa maħsub ukoll biex jipprovdi lill-konsumaturi madwar l-UE valur miżjud fil-forma ta' prodotti ta' kwalità aħjar, varjetà akbar, prezzijiet raġonevoli u standards ta' sigurtà għoljin. Bir-regoli l-ġodda l-konsumaturi ser ikunu jistgħu jfittxu protezzjoni ġudizzjarja effettiva b'mod kollettiv meta l-ksur min-negozjanti tal-liġijiet tal-UE jċaħħadhom mid-drittijiet tagħhom. Darko Horvat, Ministru Kroat għall-Ekonomija, l-Intraprenditorija u l-Artiġjanat Id-direttiva titlob lill-istati membri jdaħħlu fis-seħħ sistema ta' azzjonijiet rappreżentattivi għall-protezzjoni tal-interessi kollettivi tal-konsumaturi kontra l-ksur tal-liġi tal-Unjoni. Din tkopri azzjonijiet kemm għal inġunzjonijiet kif ukoll għal miżuri ta' rimedju. Tagħti s-setgħa lil entitajiet kwalifikati maħtura bħala tali mill-istati membri li jfittxu inġunzjonijiet u/jew rimedji, inkluż kumpens jew sostituzzjoni, f'isem grupp ta' konsumaturi li jkun sarlu ħsara minn negozjant li jkun allegatament kiser wieħed mill-atti legali tal-UE stipulati fl-anness għad-direttiva. Dawn l-atti legali jkopru oqsma bħas-servizzi finanzjarji, l-ivvjaġġar u t-turiżmu, l-enerġija, is-saħħa, it-telekomunikazzjoni u l-protezzjoni tad-data. F'dak li għandu x'jaqsam mal- kriterji ta' eliġibilità għal entitajiet kwalifikati, id-direttiva tiddistingwi bejn entitajiet kwalifikati intitolati li jressqu azzjonijiet fl-istat membru fejn ikunu nħatru ( azzjonijiet rappreżentattivi domestiċi ) u dawk intitolati li jressqu azzjonijiet fi kwalunkwe stat membru ieħor ( azzjonijiet rappreżentattivi transkonfinali ). Għal azzjonijiet domestiċi entità kwalifikata ser ikollha tissodisfa l-kriterji stipulati fil-liġi tal-istat membru tal-ħatra tagħha, filwaqt li għal azzjonijiet transkonfinali ser ikollha tissodisfa l-kriterji armonizzati stipulati fid-direttiva. Bħala salvagwardja kontra litigazzjoni abbużiva, id-direttiva tipprovdi regoli ċari dwar l- allokazzjoni ta' spejjeż ġudizzjarji f'azzjoni rappreżentattiva għal rimedju abbażi tal-prinċipju ta' "min jitlef iħallas". Barra minn hekk, bil-għan li jiġu evitati l-kunflitti ta' interess, timponi fuq l-entitajiet kwalifikati għadd ta' rekwiżiti ta' trasparenza , b'mod partikolari fir-rigward tal-finanzjament tagħhom minn partijiet terzi. L-istati membri ser ikollhom 24 xahar mid-dħul fis-seħħ tad-direttiva biex jittrasponuha fil-liġi nazzjonali, kif ukoll sitt xhur addizzjonali biex jibdew japplikaw dawn id-dispożizzjonijiet. Id-direttiva ser tapplika għal azzjonijiet rappreżentattivi mressqa fi jew wara d-data tal-applikazzjoni tagħha. Il-passi li jmiss Fuq il-bażi tat-test maqbul u wara l-iskrutinju legali lingwistiku tas-soltu, il-Kunsill ser jadotta l-pożizzjoni tiegħu fl-ewwel qari. Il-Parlament Ewropew imbagħad ser japprova l-pożizzjoni tal-Kunsill fl-ewwel qari u d-direttiva ser titqies li ġiet adottata. Kuntest Id-direttiva ġiet proposta mill-Kummissjoni f'April 2018 bħala parti mill-pakkett ''Patt ġdid għall-konsumaturi'' tal-Kummissjoni, li għandu l-għan li jiżgura regoli ġusti u trasparenti għall-konsumaturi tal-UE. Id-direttiva dwar l-infurzar aħjar u l-modernizzazzjoni tar-regoli tal-UE dwar il-protezzjoni tal-konsumatur, li ġiet proposta wkoll fl-istess pakkett, ġiet adottata fis-27 ta' Novembru 2019. Test maqbul tad-direttiva dwar l-azzjonijiet rappreżentattivi Direttiva dwar l-infurzar aħjar u l-modernizzazzjoni tar-regoli tal-UE dwar il-protezzjoni tal-konsumatur